**Informatīvais ziņojums**

**“Par Starptautiskās Automobiļu federācijas pasaules rallijkrosa čempionāta posma sarīkošanu Latvijā 2016.–2020.gadā”**

Izglītības un zinātnes ministrija (turpmāk – IZM), kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, kā arī saskaņā ar Ministru kabineta 2003.gada 16.septembra noteikumu Nr.528 “Izglītības un zinātnes ministrijas nolikums” 5.21.punktu nodrošina IZM iedalīto valsts budžeta līdzekļu izmantošanu paredzētajiem mērķiem un saskaņā ar 5.21.5punktu atbilstoši likumā par valsts budžetu kārtējam gadam piešķirtajai apropriācijai administrē sportam piešķirtos valsts budžeta līdzekļus, ņemot vērā Latvijas Nacionālās sporta padomes 2014.gada 28.novembra sēdē doto uzdevumu (prot. Nr.5 7.§., 7.5.apakšpunkts), saskaņā ar Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 58.punktu ir sagatavojusi šo informatīvo ziņojumu, kurā sniegta informācija par Starptautiskās Automobiļu federācijas (*Federation Internationale de l'Automobile* – FIA) pasaules rallijkrosa čempionāta (turpmāk – Čempionāts) posma sarīkošanu Latvijā 2016.–2020.gadā.

**1. SITUĀCIJAS RAKSTUROJUMS**

2013.gada septembrī FIA nolēma mainīt rallijkrosa pozīciju autosporta disciplīnu hierarhijā, piešķirot tam pasaules čempionāta statusu. Statusa maiņa deva iespēju rallijkrosam attīstīties un gūt iepriekš neprognozētu popularitāti, kā rezultātā šobrīd rallijkrosss ir piesaistījis daudzu slavenu autosportistu uzmanību, kas vēl vairāk palielina rallijkrosa popularitāti. FIA apkopotā informācija liecina, ka Čempionāta posmu klātienes apmeklētāju skaits salīdzinot ar 2013.gadu ir palielinājies par 130% un vidēji katru no 12 Čempionāta posmiem 2014.gadā klātienē apmeklēja 23 242 skatītāji. Čempionātā piedalās arī latvietis Reinis Nitišs, kurš Čempionāta kopvērtējumā 2014.gada sezonā ieguva augsto trešo vietu (izcīnot arī uzvaru Čempionāta posmā Norvēģijā).

Latvija (Sabiedrība ar ierobežotu atbildību “RA EVENTS” (turpmāk – Organizators) ir saņēmusi piedāvājumu no Čempionāta starptautiskā organizatora (*IMG Motorsport*) 2016. – 2020.gadā vienu no Čempionāta posmiem sarīkot Latvijā. Tomēr, lai Čempionāta posms Latvijā notiktu, nepieciešams iegādāties Čempionāta posma licenci, kuras cena 2016.gadam noteikta 350 000 *euro*, 2017.gadam 400 000 *euro* un 2018.gadam 450 000 *euro* apmērā. 2019. un 2020.gada licences cena tiks aprēķināta 2018.gadā. Organizators ir lūdzis Ministru kabinetu ar licences iegādi saistītos izdevumus segt no valsts budžeta, savukārt pārējos ar Čempionāta posma organizēšanu saistītos izdevumus (izņemot ar sacensību trases rekonstrukciju saistītos izdevumus) segs Organizators.

Sporta politikas pamatnostādnēs 2014.–2020.gadam (apstiprinātas ar Ministru kabineta 2013.gada 18.decembra rīkojumu Nr.666) ir atzīts, ka starptautisko sporta sacensību rīkošana Latvijā veicina ekonomikas attīstību (sacensību apmeklētāji no ārvalstīm kā tūristi, to uzturēšanās laikā Latvijā patērētās preces un pakalpojumi, u.tml.), kā arī veicina Latvijas atpazīstamību pasaulē (popularizē Latviju kā tūrisma galamērķi). Starptautiskā prakse liecina, ka liela mēroga sporta pasākumi veicina valsts starptautisko atpazīstamību, kā arī palīdz veidot konkurētspējīgu valsts identitāti. Ar Ministru kabineta 2013.gada 6.augusta sēdes protokollēmuma “Informatīvais ziņojums “Par Starptautiskās Automobiļu federācijas Eiropas rallija čempionāta posma organizēšanu Latvijā 2014.gadā”” (prot. Nr.42 82.§) 5.punktu noteikts, ka jautājums par turpmāku motokrosa un rallija čempionātu finansēšanu no valsts budžeta līdzekļiem izskatāms tikai pēc tam, kad būs izvērtēti neatkarīgie pētījumi par šādu sacensību ekonomiskajiem ieguvumiem un to ietekmi uz valsts budžeta ieņēmumiem.

Organizators kopš 2013.gada Latvijā organizē FIA Eiropas rallija čempionāta posmu, ko atzinīgi ir novērtējusi gan FIA, gan arī starptautiskā kompānija *Eurosport Events*. Organizators 2014.gada 8.septembra vēstulē norāda, ka katru Čempionāta posmu TV tiešraidē translē 163 pasaules valstīs, sasniedzot 830 miljonus mājsaimniecību, kā arī katru no Čempionāta posmiem klātienē apmeklē vidēji 40 000 skatītāju. Čempionāta posma norises auditorija sociālajos medijos ir 4 200 000. Balstoties uz pētījumu aģentūras “TNS” (turpmāk – TNS) veikto pētījumu par 2014.gada FIA Eiropas rallija čempionāta posma *Rally Liepāja* ekonomiskajiem ieguvumiem un ietekmi uz valsts budžetu, kā arī rallijkrosa popularitāti pasaulē, Organizators norāda, ka finansējuma piešķiršana ar Čempionāta posma Latvijā saistītā licences maksājuma izdevumu segšanai sekmēs Latvijas ekonomikas un tautsaimniecības attīstību (ēdināšanas, pārtikas mazumtirdzniecības, viesnīcu un restorānu servisa jomas), tādejādi pilnībā kompensējot ar licences iegādi saistītos izdevumus. Analizējot Organizatora un TNS piemēroto Čempionāta posma norises ietekmes uz ekonomiku izvērtēšanas metodi, konstatējams, ka ir pielietota izdevumu – ieguvumu analīzes (*cost – benefit analysis)* metode, ar kuras palīdzību tiek noteikti tiešie ekonomiskie izdevumi vietējai ekonomikai un kura ir balstīta uz tehniku, kas salīdzina tiešos ieguvumus, ko rada pasākums salīdzinot ar izdevumiem, kas radušies saistībā ar pasākuma organizēšanu. Kā iepriekš saistībā ar šīs metodes piemērošanu ir norādījusi Tūrisma attīstības valsts aģentūra (2013.gada 31.jūlija vēstule Nr.02-04-2/13/138 par FIA Eiropas rallija čempionāta posma organizēšanu Latvijā), tā ir efektīva, ja to izmanto analizējot tiešos ieguvumus, nemēģinot aprēķināt netiešos izdevumus (piemēram, reģiona atpazīstamība, pozitīva publicitāte, dalībnieku un apmeklētāju atsauksmes), kuru mērīšanai ir nepieciešams izmantot citas metodes. Izvērtējot Organizatora pieņēmumus par potenciālajiem ieņēmumiem valsts budžetā, IZM ieskatā TNS veiktais pētījums tikai daļēji ir attiecināms uz Čempionāta posma norisi, jo: (1) atšķirībā no rallija, kur skatītājiem ir iespējams vērot sacensības visā rallija trases garumā, rallijkross norisinās ierobežotā teritorijā (trasē), kas būtiski ierobežo apmeklētāju skaitu, kurš turklāt ir atkarīgs arī no trases sēdvietu vai trasē izvietoto pielāgoto skatu punktu skaita un kapacitātes, kā arī būtiski samazina apmeklētāju transportlīdzekļu degvielas patēriņu; (2) potenciālo ieņēmumu prognozes palielinājums turpmākajos gados tiešā veidā ir atkarīgs no trases sēdvietu vai trasē izvietoto pielāgoto skatu punktu skaita un kapacitātes (tās palielināšanas); (3) veikto aprēķinu pamatā ir prognozētie ienākumi no ārvalstu tūristiem, tomēr ierobežotās trases kapacitātes dēļ būtisku apmeklētāju skaitu var veidot arī vietējie skatītāji (kas ir ļoti ticams scenārijs), tādejādi vēl vairāk samazinot potenciālo ārvalstu skatītāju skaitu un attiecīgi arī prognozētos ieņēmumus valsts budžetā. Vienlaikus gan jāatzīmē, ka Organizators ir informējis IZM, ka (1) plānotā Biķernieku trases kapacitāte tiks palielināta līdz 15 000 skatītāju vietām, kā arī papildus tiek plānots izvietot pielāgotus skatu punktus Biķernieku trases teritorijā; (2) organizējot biļešu tirdzniecību, noteikts biļešu skaits [atbilstoši iepriekš precīzi aprēķinātai metodikai] tiks rezervēts tirdzniecībai ārvalstu apmeklētājiem (turklāt 2017. un 2018.gadā ārvalstu apmeklētājiem rezervēto biļešu skaits proporcionāli palielināsies), tādejādi nodrošinot arī prognozētos ieņēmumus un to pieaugumu valsts budžetā; (3) potenciālo budžeta ieņēmumu samazinājumu no apmeklētāju transportlīdzekļu degvielas patēriņa kompensēs cenu atšķirības starp viesnīcu un ēdināšanas izdevumiem (Rīgā cenu līmenis ir augstāks), kā arī lielāks sacensību dalībnieku (ne tikai sportistu, bet arī sportista komandas tehniskā un atbalsta personāla) skaits. Tāpat Organizators ir iesniedzis IZM Čempionāta starptautiskā organizatora vēstuli (nosūtīta elektroniski), kurā norādīts, ka, ņemot vērā konfidencialitātes nosacījumus, precīzu citu Čempionāta posmu organizatoriem noteikto licences maksas apmēru atklāt nav iespējams, tomēr starptautiskais organizators ir informējis, ka licences maksa citiem Čempionāta posmu organizatoriem tiks noteikta tādā pat vai augstākā apmērā kā tā ir noteikta Latvijai.

Kā Čempionāta posma Latvijā norises vieta ir izvēlēta valsts (Valsts akciju sabiedrības “Ceļu satiksmes drošības direkcija” (turpmāk – CSDD)) īpašumā esošā Biķernieku kompleksās sporta bāze (turpmāk – Biķernieku trase), kurai ar Ministru kabineta 2010.gada 30.decembra rīkojumu Nr.790 piešķirts nacionālās sporta bāzes statuss (ar minēto Ministru kabineta rīkojumu noteiktais ierobežojošais nosacījums atcelts ar Ministru kabineta 2011.gada 5.augusta rīkojumu Nr.358). Lai saglabātu nacionālās sporta bāzes statusu, Biķernieku trasei nepārtraukti jāatbilst likuma “Par nacionālās sporta bāzes statusu” 5.panta pirmajā daļā noteiktajiem nacionālās sporta bāzes statusa piešķišanas nosacījumiem. Saskaņā ar minētā likuma 5.panta pirmās daļas 5.punktu viens no nacionālās sporta bāzes statusa piešķišanas nosacījumiem ir sporta bāzes piemērotība pasaules vai Eiropas čempionātu, to posmu, kausu izcīņas un kvalifikācijas sacensību rīkošanai. Ņemot vērā to, ka pēdējos gados šāda līmeņa starptautiskas sporta sacensības Biķernieku trasē nav notikušas, Čempionāta posma norise ir ļoti svarīga, lai Biķernieku trase arī turpmāk saglabātu nacionālās sporta bāzes statusu. Lai Biķernieku trasē varētu norisināties Čempionāta posms, nepieciešams saņemt FIA homolgāciju (sertifikātu) par Biķernieku trases atbilstību Čempionāta posma organizēšanai izvirzītajām FIA prasībām. Ņemot vērā faktu, ka šobrīd Biķernieku trase neatbilst minētajām FIA prasībām, nepieciešams veikt trases rekonstrukciju, turklāt priekšdarbu veikšana jau ir uzsākta.

Saskaņā ar Organizatora sniegto informāciju galīgā atbilde par līguma parakstīšanu ar *IMG Motorsport* par Čempionāta posma organizēšanu Latvijā ir jāsniedz līdz 2015.gada 24.februārim, tādejādi jautājums par iespējamo valsts atbalstu ar Čempionāta posma rīkošanu Latvijā saistīto licences maksājumu segšanai izskatāms steidzami*.*

**2. PRIEKŠLIKUMI TURPMĀKAI RĪCĪBAI**

Latvijas Nacionālās sporta padomes 2014.gada 28.novembra sēdē, izskatot jautājumu par Čempionāta posma organizēšanu Latvijā 2016.–2020.gadā, Finanšu ministrijai tika uzdots (prot. Nr.5 7.§, 7.4.apakšpunkts) izvērtēt iespēju proporcionāli (saskaņā ar Organizatora 2014.gada 8.septembra vēstulē minēto grafiku) palielināt prognozētos valsts budžeta ieņēmumus 2016.gadā un turpmākajos gados (līdz 2020.gadam). Tāpat tika noteikts (prot. Nr.5 7.§, 7.5.apakšpunkts), ka gadījumā, ja Finanšu ministrijas izvērtējums par iespēju palielināt prognozētos valsts budžeta ieņēmumus ir pozitīvs, IZM sadarbībā ar Finanšu ministriju jāsagatavo un izskatīšanai Ministru kabinetā jāiesniedz informatīvais ziņojums par valsts atbalstu ar Čempionāta posma organizēšanu Latvijā saistītā licences maksājuma izdevumu segšanai 2016.-2020.gadam, pievienojot arī Satiksmes ministrijas (CSDD) apliecinājumu (garantiju) par to, ka tiks nodrošināta Biķernieku trases atbilstība Čempionāta posma organizēšanai izvirzītajām prasībām (FIA homolgācija), kā arī minēto prasību nodrošināšanai papildus valsts budžeta līdzekļi nebūs nepieciešami.

Finanšu ministrija 2014.gada 30.decembra vēstulē Nr.9-01/7466 atzina, ka Čempionāta posma organizēšana sekmētu Latvijas ekonomikas un tautsaimniecības attīstību, vienlaikus informējot, ka nodokļu ieņēmumu prognozēšana ir komplicēts pasākums, kas tiek pamatots ar makroekonomisko rādītāju tendencēm, kas savukārt izriet no ļoti daudziem neidentificētiem (vēl nezināmiem) mikro notikumiem ar prognozei atbilstošu statistikas kļūdu. Tāpat Finanšu ministrija norādīja, ka, izstrādājot likumprojektu “Par valsts budžetu 2015.gadam” un likumprojektu „Par vidēja termiņa budžeta ietvaru 2015., 2016. un 2017.gadam”, nodokļu ieņēmumu prognozes tika balstītas uz vairāku savstarpēji saistītu makroekonomisko rādītāju kopumu, saglabājot pozitīvus valsts izaugsmes rādītājus, turklāt makroekonomisko rādītāju prognozes deva iespēju paaugstināt pievienotās vērtības nodokļa ieņēmumu prognozes, paaugstinot nodokļa īpatsvaru iekšzemes kopproduktā, kas liecina par stabilu, efektīvu un ekonomikas attīstībai atbilstošu nodokļa iekasēšanas pārvaldību. Finanšu ministrija arī pauda viedokli, ka viena mikro notikuma īpaša izcelšana un pieskaitīšana kopējai prognozei nebūtu uzskatāma par labas prakses piemēru valsts budžeta ieņēmumu plānošanas kontekstā. Ņemot vērā iepriekšminētos argumentus, Finanšu ministrija informēja, ka palielināt pievienotās vērtības nodokļa prognozētos valsts budžeta ieņēmumus šobrīd nav iespējams.

CSDD 2015.gada 7.janvāra vēstulē Nr.11.11-1/34 apliecināja, ka gadījumā, ja Latvijā tiks organizēts Čempionāta posms, tiks nodrošināta Biķernieku trases atbilstība Čempionāt posma organizēšanai izvirzītajām FIA prasībām (FIA homolgācija). Tāpat CSDD apliecināja, ka visas darbības minēto prasību nodrošināšanai CSDD veiks par saviem līdzekļiem un papildus valsts budžeta līdzekļi nebūs nepieciešami.

Izvērtējot ar Čempionāta posma rīkošanas licences iegādi saistīto izdevumu apjomu kontekstā ar citām sporta nozares budžeta vajadzībām, IZM norāda, ka licences iegāde nav atzīstama par sporta nozares prioritāti. Ievērojot minēto, kā arī, ņemot vērā Latvijas Nacionālās sporta padomes sēdē nolemto (prot. Nr.5 7.§), sporta nozarei paredzēto valsts budžeta līdzekļu piešķiršana licences maksājumu segšanai iespējama tikai ar nosacījumu, ka šie līdzekļi tiek piesaistīti kā papildus finansējums, savukārt to finanšu avots ir prognozētie valsts budžeta ieņēmumi no pievienotās vērtības nodokļa. Vienlaikus IZM ieskatā šobrīd būtu izskatāms jautājums par valsts atbalstu Čempionāta rīkošanai tikai 2016.-2018.gadā, jo: (1) šobrīd nav zināmas licences izmaksas 2019. un 2020.gadā; (2) 2019. un 2020.gada budžeta izdevumi pārsniedz vidēja termiņa (trīs gadu) budžetu. Bez tam, ievērot Sporta likuma 10.panta ceturtajā daļā un 13.panta ceturtajā daļā noteiktās atzīto sporta federāciju tiesības, jāparedz, ka Čempionāta posma rīkošanas licences segšanai valsts budžeta līdzekļi tiek piešķirti nevis Organizatoram, bet gan biedrībai “Latvijas Automobiļu federācija”, kura ir Sporta likumā atzītā sporta federācija autosporta veidos. Sadarbības nosacījumi ar Čempionāta posma rīkošanas licences iegādi saistītajos jautājumos starp Organizatoru un biedrību “Latvijas Automobiļu federācija” tiks noteikti līgumā, kuru IZM slēgs ar minēto sporta federāciju par valsts budžeta līdzekļu piešķiršanu.

Lai nodrošinātu ar Čempionāta posma rīkošanas licences iegādi saistīto izdevumu atzīšanu par fiskāli neitrālu pasākumu (t.i., izdevumi ar Čempionāt norisi saistītās licences iegādei tiek pilnībā kompensēti ar pievienotās vērtības nodokļa prognozēto valsts budžeta ieņēmumu palielinājumu), Organizatoram būtu jāorganizē neatkarīga pētījuma izstrāde par Čempionāta posma organizēšanas potenciālajiem ekonomiskajiem ieguvumiem un ietekmi uz valsts budžeta ieņēmumiem (2016., 2017. un 2018.gadam) un līdz 2015.gada 1.aprīlim pētījums jāiesniedz IZM, Ekonomikas ministrijā un Finanšu ministrijā. Papildus minētam šāda veida pētījumi katru gadu būtu jāorganizē arī Čempionāta posma norises laikā. Gadījumā, ja pēc minēto pētījumu rezultātu izvērtēšanas Finanšu ministrija atzīst, ka Čempionāta posma organizēšanas pozitīvā ietekme uz pievienotās vērtības nodokļa prognozētajiem valsts budžeta ieņēmumiem ir tikai daļēja, Satiksmes ministrijai sadarbībā ar CSDD kā tiešā veidā ar Čempionāta posma norisi Latvijā ieinteresētajai iestādei (saistībā ar nepieciešamību Biķernieku trasei saglabāt nacionālās sporta bāzes statusu) būtu jāsagatavo priekšlikumi par turpmāko Čempionāta posma sarīkošanu Latvijā.

Lai jautājumu par valsts atbalstu nacionālas nozīmes starptautisku sporta pasākumu organizēšanai Latvijā izvērtētu sistēmiski, IZM sadarbībā ar Finanšu ministriju un Ekonomikas ministriju līdz 2015.gada 1.novembrim jāparedz uzdevums sagatavot priekšlikumus valsts atbalsta mehānisma pilnveidei nacionālas nozīmes starptautisku sporta pasākumu organizēšanai Latvijā, vienlaikus nosakot, ka jautājums par turpmāku ar sporta pasākumu organizēšanu Latvijā saistītu licences maksājumu izdevumu segšanu no valsts budžeta līdzekļiem izskatāms tikai minēto priekšlikumu izskatīšanas Ministru kabinetā.

Izglītības un zinātnes ministre Mārīte Seile

Vizē:

Valsts sekretāra vietnieks,

Nodrošinājuma un finanšu departamenta direktors –

valsts sekretāres pienākumu izpildītājs Elmārs Martinsons

19.02.2015. 11:48

2004

Izglītības un zinātnes ministrijas

valsts sekretāra vietnieks –

Sporta departamenta direktora E.Severs

67047935, edgars.severs@izm.gov.lv